Diari Oficial de la Generalitat Valenciana


Sumari del DOGV 5476, del 23-03-2007 (2007/3499)

RESOLUCIÓ de 29 de desembre de 2006, de la Direcció General de Qualitat Ambiental, per la qual s'atorga a l'empresa embalajes ecológicos Transpack, SA, l'autorització ambiental integrada per a una indústria de fabricació de cartonet a partir de fibra reciclada en el terme municipal de xàtiva (valència).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5476

Data del DOGV
:   23-03-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/3499


Data del document
:   29-12-2006

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Xàtiva
    * empresa privada
    * edifici industrial
    * cartó

Vistos els documents que apareixen en l'expedient 079/05 IPPC, instruït a instàncies de l'empresa Embalajes Ecológicos Transpack, SA, a fi d'obtindre l'Autorització ambiental integrada per a una indústria de fabricació i comercialització de productes d'embalatge, s'emet la present resolució de conformitat amb els següents,
Antecedents de fet
Primer. Amb data 12 de juliol del 2005, el Sr. Benjamín Peris Segrelles, en nom de la mercantil Embalajes Ecológicos Transpack, SA, amb CIF A-96131636 i domicili en la ctra. de Simat, s/n de Xàtiva (València), presenta en el Registre General de la Conselleria de Territori i Habitatge, la sol·licitud d'Autorització ambiental integrada per a una fàbrica de cartonet a partir de fibra reciclada, que s'ha d'ubicar en el polígon industrial Meses, sector 5, parcel·les 13, 28 i part de la 9, del terme municipal de Xàtiva (València), i que es detalla en l'annex I.
A la sol·licitud s'acompanya l'informe urbanístic favorable emés per l'Ajuntament de Xàtiva amb data 8 de novembre del 2004.
Segon. Una vegada admesa a tràmit la sol·licitud, la conselleria remet la documentació a totes aquelles administracions públiques i òrgans de la Generalitat que han d'intervindre en la resolució de l'autorització ambiental integrada. Apareixen en l'expedient els informes sobre la idoneïtat de la documentació presentada emesos per l'Àrea d'Avaluació Ambiental, l'Àrea de Residus i el Servei de Protecció de l'Ambient Atmosfèric en matèria de contaminació acústica.
Tercer. Amb data 4 de novembre del 2005 se sotmet a informació pública l'expedient de referència, durant un període de 30 dies hàbils, d'acord amb el que establix l'article 16 de la Llei 16/2002, i es publica anunci en el Diari Oficial de la Generalitat (DOGV núm. 5127).
Durant el qual no es presenten al·legacions al projecte ni en aquesta Conselleria ni a l'Ajuntament de Xàtiva, i consta en l'expedient el certificat de la informació pública.
Quart. Transcorregut el termini d'informació pública, se sol·licita un nou informe a totes aquelles administracions públiques i òrgans de la Generalitat que han d'intervindre en la resolució de l'autorització ambiental integrada sobre l'adequació del projecte a tots aquells aspectes que siguen de la seua competència.
Així mateix, s'ha incorporat a l'expedient l'informe d'adequació del Servei de Residus Industrials.
Cinqué. Amb data 3 de maig del 2006, la Direcció General de Gestió del Medi Natural emet la Declaració d'impacte ambiental, en la qual estima acceptable, només a l'efecte ambiental el projecte per a obtenció de l'Autorització ambiental integrada d'una indústria de fabricació i comercialització de productes d'embalatge, promogut per Embalajes Ecológicos Transpack, SA en el polígon industrial de Meses del terme municipal de Xàtiva (València), en els termes que estableix l'Estudi d'impacte ambiental i amb els condicionants de la declaració, que es detallen en l'annex II de la present resolució.
Sisé. En data 10 d'octubre del 2006, es rep en el Registre General de la Conselleria de Territori i Habitatge l'informe de l'Ajuntament de Xàtiva sobre l'adequació de la documentació tècnica del projecte de referència a tots aquells aspectes que siguen de la seua competència, per raó de l'article 17.1 del Decret 40/2004, manifestant que l'actuació s'ubica en el sector Meses i el sòl presenta la qualificació d'urbà industrial. La urbanització d'aquest sector es troba en aquests moments en execució. A les obres descrites en el projecte d'instal·lació de fabricació de cartonet a partir de fibra reciclada se li apliquen el que disposen els articles 54 a 59 de les normes d'ordenació detallades del PGOU, complint aquestes ordenances específiques.
Seté. En data 6 de novembre del 2006, el promotor presenta la documentació complementària en resposta al requeriment de 6 de juliol del 2006, pel qual es sol·licita al promotor l'aclariment d'alguns aspectes de l'activitat en projecte, relatius a la gestió de RNP, i la generació i gestió de RP i aigües residuals.
Huité. Amb data 1 de desembre del 2006 es remet la convocatòria de tràmit d'audiència a l'interessat, que compareix en data 27 de desembre del 2006 sense presentar al·legacions.
Als anteriors fets s'apliquen els següents,
Fonaments de dret
Primer. D'acord amb l'article 9 de la Llei 16/2002, d'1 de juliol, de prevenció i control integrats de la contaminació, les activitats incloses en l'annex 1 d'aquesta llei, estan subjectes a Autorització ambiental integrada.
La instal·lació de referència està inclosa en l'epígraf 6.1.b de l'annex 1 de la Llei 16/2002.
Segon. L'expedient s'ha tramitat segons el que preveuen els articles 14 i següents de la Llei 16/2002, d'1 de juliol, de prevenció i control integrats de la contaminació desenvolupada pel Decret 40/2004, de 5 de març, del Consell de la Generalitat Valenciana.
Tercer. En la Comunitat Valenciana l'òrgan competent per a atorgar l'Autorització ambiental integrada és la Conselleria de Territori i Habitatge, d'acord amb l'article 3.h de la Llei 16/2002 i el Decret 8/2004, de 3 de setembre, del president de la Generalitat Valenciana, pel qual s'assignen competències a les conselleries.
D'altra banda, de conformitat amb l'article 15 del Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la Conselleria de Territori i Habitatge i la seua ordre de desplegament de 9 de setembre del 2003, correspon a la Direcció General de Qualitat Ambiental, exercir les competències en matèria de control integrat de la contaminació.
Vist tot el que antecedeix, a proposta del Servei de Control Integrat de la Contaminació, amb el vistiplau del cap d'Àrea de Qualitat Ambiental, fent ús de les atribucions que em confereix el Reglament orgànic i funcional de la Conselleria Territori i Habitatge, resolc
Primer. Concedir a Embalajes Ecológicos Transpack, SA, l'Autorització ambiental integrada per a la fàbrica de cartonet a partir de fibra reciclada, que s'ha d'ubicar en el polígon industrial Meses, sector 5, parcel·les 13, 28 i part de la 9, del terme municipal de Xàtiva (València), d'acord amb el Projecte bàsic per a la sol·licitud d'Autorització ambiental integrada, de juliol del 2005, i subscrit pel Sr. Joaquín Llopis Penadés, que queda inscrita en el Registre General d'Instal·lacions IPPC de la Comunitat Valenciana amb el número 052-06/AAI/CV, condicionada al compliment dels requisits següents:
1. Emissions d'atmosfèriques
L'únic focus de la instal·lació és:Els punts de mostratge en les ximeneres han de complir els requisits de l'Ordre 18 d'octubre de 1976, sobre prevenció i correcció de la contaminació industrial de l'atmosfera.
Condicions de presa de mostres i expressió de resultats:
- Punts de presa de mostres: Els focus canalitzats han de tindre la situació, disposició, dimensió i accessos corresponents d'acord amb l'Ordre de 18 d'octubre de 1976, sobre prevenció i correcció de la contaminació atmosfèrica d'origen industrial. En particular, les característiques i la distribució dels focus emissors a l'atmosfera serà tal que garantisca una correcta dispersió dels contaminants emesos. Més concretament, la seua altura no solament ha de complir el que estableix l'Ordre 18 d'octubre de 1976, sinó que es recomana que aquesta siga tal que en una distància equivalent a deu vegades l'altura del punt d'abocament d'un focus no existisquen altres estructures d'altura superior a la del mateix focus menys dos metres, que produïsquen un apantallament, que dificulte la dispersió, justificant tècnicament la influència de l'efecte down-wash (turbulència o rebuf).
- Preferiblement, la temperatura dels gasos en el punt de mostratge serà menor de 200ºC.
- Les mesures es realitzaran en condicions normals d'operació de les instal·lacions, registrant els paràmetres que les determinen, i cobriran totes les diferents tipologies o grups de productes que es fabriquen en cada instal·lació.
- Les concentracions mesurades sempre estaran referides a condicions normals de pressió i temperatura (101,3 kPa, 273,16 K), per als gasos de combustió en base seca i un contingut d'oxigen del 15% de O2.
- La periodicitat mínima de control de les emissions per entitat col·laboradora en matèria de qualitat ambiental serà triennal.
Ha de notificar a la Direcció General de Qualitat Ambiental, una vegada a l'any, les dades sobre les emissions a l'aire de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol del 2000.
2. Soroll
S'adoptaran les mesures necessàries en la instal·lació per a evitar que es transmeten a l'entorn nivells superiors als establits en la Llei 7/2002, de 3 de desembre, de la Generalitat Valenciana, de protecció contra la contaminació acústica.
En particular, els límits sonors externs establits en la Llei 7/2002, per a zones d'ús industrial, són:
DIÜRN NOCTURN
70 dB(A) 60 dB(A)
S'han de realitzar periòdicament auditories acústiques, a fi de comprovar que no se superen els nivells sonors en els punts on se situa el receptor més pròxim, és a dir, en el perímetre de la instal·lació. Per a això es realitzaran mesures del nivell de soroll en un nombre de punts representatius del perímetre, tant amb l'activitat en funcionament com parada (nivell de fons). L'auditoria ha de ser realitzada a l'inici de l'activitat i almenys cada cinc anys, d'acord amb l'article 37 d'aquesta llei i el Decret 266/2004, de 3 de desembre, del Consell de la Generalitat per una entitat col·laboradora en matèria de qualitat ambiental per al camp de la contaminació acústica.
3. Olors
Encara que es tracta d'una indústria del sector paperer, pel seu procés productiu no s'han de generar les olors pròpies d'altres indústries del sector.
No obstant això, quan l'òrgan competent ho considere necessari, pot requerir al titular de la factoria la realització d'una avaluació de la molèstia per olors que genera, mitjançant la mesura de les unitats d'olor, d'acord amb la norma UNE-EN 13939, limitant-los, en les zones residencials d'afecció, el percentil 98 de les mitjanes horàries al llarg d'un any, a 5 unitats d'olor.
4. Abocaments
4.1. Aigües residuals sanitàries i industrials
Les aigües residuals sanitàries i les aigües residuals procedents de l'activitat industrial, s'aboquen a la xarxa de clavegueram de l'Ajuntament de Xàtiva. Les aigües residuals industrials se sotmeten a una depuració prèvia a l'abocament al clavegueram municipal. S'estima un volum d'abocament d'aigües tractades en la planta de tractament d'aigües residuals (PTAR) de 24.000 m³/any.
Les aigües residuals procedents de la deshidratació dels fangs de depuració i del corrent residual constituït pels elements indesitjables que formen part del paper i cartó recuperats, es conduiran per al seu tractament a la PTAR de la indústria.
Ha de presentar en la Direcció General de Qualitat Ambiental, un certificat emés per l'ajuntament corresponent de la connexió i l'acceptació dels abocaments d'aigües residuals en la xarxa de clavegueram municipal, amb indicació de la data amb què es va realitzar aquesta connexió i establiment de la periodicitat amb què s'han de realitzar els controls.
En tot cas, els controls es duran a terme en una arqueta situada a l'eixida de la PTAR i en l'arqueta prèvia a la connexió amb la xarxa general de clavegueram.
Ha de notificar a la Direcció General de Qualitat Ambiental, una vegada a l'any, les dades sobre els abocaments a l'aigua de la instal·lació, mitjançant el Registre d'Emissions i Fonts Contaminants (EPER), d'acord amb l'article 8.3 de la Llei 16/2002 i de la Decisió 2000/479/CE, de 17 de juliol del 2000.
4.2. Aigües pluvials
Les aigües pluvials es recolliran a través d'una xarxa separativa, per a ser abocades al col·lector d'aigües pluvials del polígon industrial.
En la zona d'emmagatzemament a la intempèrie de bales de paper de rebuig ha de comptar-se amb sistemes que eviten la intrusió de sòlids en la xarxa de pluvials.
Ha de presentar en la Direcció General de Qualitat Ambiental, un certificat emés per l'Ajuntament corresponent de la connexió i l'acceptació de l'abocament d'aigües pluvials, amb indicació de la data amb què es va realitzar aquesta connexió.
5. Protecció del sòl i de les aigües subterrànies
Queda prohibit l'abocament a llit, sòl o subsòl que puga deteriorar la qualitat de les aigües sense comptar amb l'autorització de la Confederació Hidrogràfica del Xúquer.
La fossa en què es troba la depuradora -acompanyada d'altres equips de procés- ha d'estar executada d'una manera tal que s'assegure la retenció i la posterior recollida de possibles vessaments.
No es poden executar pous, rases, galeries o qualsevol altre dispositiu destinat a facilitar l'absorció de les aigües residuals pel terreny.
Per tractar-se d'una activitat potencialment contaminant del sòl, ha de complir el que estableix el Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats.
6. Residus
L'activitat està subjecta als requisits establits en la Llei 10/1998, de 21 d'abril, de residus i la Llei 10/2000, de 12 de desembre, de residus de la Comunitat Valenciana, i al Reial decret 833/1988 de 20 de juliol, sobre el Reglament per a l'execució de la Llei 20/1986, modificat pel Reial decret 952/1997.
6.1. Producció de residus
S'autoritza Embalajes Ecológicos Transpack, SA ubicada en el polígon industrial Meses, sector 5, parcel·les 13, 28 i part de la 9, del terme municipal de Xàtiva (València), la producció dels residus perillosos següents, sempre que la seua capacitat de generació anual siga de l'ordre de magnitud de què a continuació es detalla i la producció de cartonet en les instal·lacions del centre productiu detallat en l'annex I siga de l'ordre de 8.000 tones/any.El mencionat centre productiu queda inscrit en el Registre de Xicotets Productors de Residus Perillosos de la Comunitat Valenciana amb el número de referència 46/14.861, conforme estableix l'article 46 de la Llei 10/2000, de 12 de desembre, de residus de la Comunitat Valenciana, i que ha de figurar en els documents de control i seguiment i la resta de documentació que ho necessite.
En el termini màxim de tres mesos des de l'inici de l'activitat s'ha de procedir al següent:
Caracterització dels fangs generats en el tractament d'aigües residuals, per a gestionar-los segons la seua naturalesa, seran entregats a un gestor autoritzat quan tinga la caracterització de residu d'acord amb la legislació.
Els residus no perillosos s'entregaran a gestor autoritzat per a aquesta activitat, tal com consta en el projecte.
Els residus poden ser emmagatzemats durant un període igual o inferior a sis mesos, en el cas de perillosos, i inferior a dos anys en el cas de no perillosos, després del qual han de ser entregats a gestor autoritzat. Aquest emmagatzemament temporal de residus perillosos es realitzarà segregat per tipus de residu, ha d'estar convenientment senyalitzat i es realitzarà en un lloc amb teulada, amb sòl impermeable i sistemes de recollida de vessaments accidentals, com ara arqueta cega no connectada a la xarxa de clavegueram i safates de recollida. Així mateix la zona d'emmagatzemament ha d'estar inclosa en el sistema general de protecció contra incendis de la indústria.
Per a l'emmagatzemament de residus líquids o que pel seu alt contingut líquid puguen generar abocaments, es comptarà amb cubetes o recipients de recollida de possibles vessaments, que han de tindre com a mínim el volum de l'envàs més gran o el 10% del total (la major d'ambdues quantitats). Les cubetes han de ser individuals per a cada tipus de residus la mescla dels quals, en cas de vessament, supose augment de la seua perillositat o dificulte la seua gestió.
Es comptarà amb l'adequada quantitat d'absorbent no inflamable per a resoldre els possibles vessaments accidentals durant la manipulació dels diversos residus líquids. L'absorbent contaminat es gestionarà com a residu perillós.
L'envasament i l'etiquetatge dels residus serà d'acord amb el que han exposat els articles 13 i 14 del Reial decret 833/1988, Reglament de residus tòxics i perillosos.
Es disposarà d'un registre de residus perillosos produïts on conste la quantitat, naturalesa, identificació, origen i data de generació i entrega a gestor autoritzat, com també el número de document de control i seguiment utilitzat i el gestor a qui s'entrega el residu.
Cada quatre anys s'ha d'elaborar un pla de prevenció i reducció de residus perillosos que es presentarà en la Direcció General de Qualitat Ambiental.
Anualment emplenarà la declaració anual de productor de residus perillosos i no perillosos, que serà remesa a la Direcció General de Qualitat Ambiental abans de l'1 de març de cada any. En aquesta declaració s'especificarà l'origen i la quantitat dels residus produïts, la destinació donada a cada un d'ells i la relació dels que es troben emmagatzemats temporalment, així com les incidències rellevants que s'hagen pogut produir, tot això relatiu a l'any objecte de la declaració.
Qualsevol variació significativa en la producció de residus perillosos, com també de la seua destinació final o la capacitat de les instal·lacions que s'autoritzen, ha de ser comunicat a la Direcció General de Qualitat Ambiental d'aquesta Conselleria de Territori i Habitatge, no s'aplicarà per als residus generats com a conseqüència d'activitats de manteniment o neteja de la maquinària i instal·lacions. S'entendran per variacions significatives aquelles superiors al 10%.
6.2. Gestió de residus
S'inscriu Embalajes Ecológicos Transpack, SA, ubicada en el polígon industrial Meses, sector 5, parcel·les 13, 28 i part de la 9, del terme municipal de Xàtiva (València), en el Registre de Gestors de Residus No Perillosos de la Comunitat Valenciana amb el número 230/V/RNP/CV, i s'autoritza aquesta mercantil per a realitzar l'operació de valorització R3 (Reciclatge o recuperació de substàncies orgàniques que no s'utilitzen com a dissolvents), dels següents residus no perillosos, sempre que la seua capacitat de tractament anual siga de l'ordre de magnitud que a continuació es detalla:
Codi LER Tipus de residu Quantitat (t/any)
150101 Envasos de paper i cartó 1.360
191201 Paper i cartó 5.000
200101 Paper i cartó 3.000
TOTAL 9.360
La recollida de bales de paper de rebuig ha de realitzar-se en un recinte que evite la dispersió de restes de paper cap a l'exterior.
Quant a l'activitat de gestió de residus no perillosos, l'empresa portarà un registre documental en què figuren quantitat, naturalesa, origen, destinació, freqüència de recollida i mitjà de transport dels residus.
Així mateix, emplenarà la memòria anual com a gestor de residus no perillosos, que serà remesa a la Direcció General de Qualitat Ambiental abans de l'1 de març de cada any. En aquesta memòria s'especificarà l'origen i la quantitat dels residus gestionats, característiques de l'emmagatzemament previ a la seua gestió, quantitat i naturalesa dels residus resultants del procés, com també les incidències rellevants que s'hagen pogut produir, tot això relatiu a l'any objecte de la declaració.
5. Mesures que s'han d'adoptar en situacions diferents de les normals que puguen afectar el medi ambient
Es duran a terme totes les mesures exposades en la documentació presentada i totes aquelles necessàries perquè quede garantida la protecció del medi ambient i la salut de les persones davant de qualsevol situació fora de la normalitat quant al funcionament de les instal·lacions.
Així mateix, quan es determine el cessament de l'activitat, es desmantellaran les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar la dita activitat i no es produïsca cap dany sobre el sòl i el seu entorn.
6. Declaració d'impacte ambiental
Es compliran les condicions establides en la Declaració d'impacte ambiental emesa per la Direcció General de Gestió del Medi Natural de data 21 de setembre del 2005, que s'adjunta en l'annex II de la present resolució.
7. Altres condicions
Ha de complir el que disposa la Llei 11/1997, d'envasos i residus d'envasos i el Reial decret 782/1998, de 30 d'abril, pel qual es desenvolupa el reglament per al desenvolupament de l'esmentada llei.
La indústria i les seues instal·lacions s'ajustaran a les condicions indicades en el projecte tècnic en els aspectes no fixats en aquesta resolució.
Es compliran totes les disposicions aplicables per a garantir la seguretat, la salut de les persones i el medi ambient.
Es comprovarà en el control inicial que s'han realitzat les mesures previstes en el projecte.
Segon. L'Autorització ambiental integrada es renovarà, en els aspectes mediambientals, en el termini màxim de 8 anys, llevat que es produïsquen abans d'aquest termini modificacions substancials que obliguen a la tramitació d'una nova autorització o que s'incórrega en algun dels supòsits de modificació d'ofici recollits en l'article 26 de la Llei 16/2002, d'1 de juliol.
La renovació ha de sol·licitar-se amb una antelació mínima de deu mesos abans del venciment del termini de vigència de l'Autorització ambiental integrada.
Tercer. En relació amb el certificat d'adequació del projecte i la seua ampliació, el titular donarà compte de l'adaptació i les ampliacions de l'activitat i de les instal·lacions a la Direcció General de Qualitat Ambiental a l'efecte del reconeixement corresponent, presentant-se prèviament un certificat, emés per tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat o als seus reformats posteriors també autoritzats, i que s'han efectuat tots els controls, mesuraments, anàlisis i comprovacions amb resultat satisfactori, que es determinen en l'esmentat projecte, els seus reformats o en les normatives que li siguen aplicables, com també aquells altres certificats previstos en les disposicions que s'hagen integrat.
Quart. Aquesta autorització queda condicionada a la visita de comprovació i a l'obtenció de l'informe favorable corresponent al compliment dels requisits establits en la present resolució. Es realitzarà a la posada en marxa de les instal·lacions i per personal de la Direcció General de Qualitat Ambiental.
Cinqué. L'Administració deixarà sense efecte la present resolució en el moment en què observe qualsevol incompliment de les condicions imposades en aquesta, amb audiència prèvia de l'interessat.
Sisé. El titular de les instal·lacions objecte de la present resolució, a més de les obligacions que amb caràcter general estableix la Llei 16/2002, ha de:
1. Complir les obligacions de control i subministrament d'informació previstes per la legislació sectorial aplicable i per la mateixa autorització ambiental integrada.
2. Comunicar a la Direcció General de Qualitat Ambiental qualsevol modificació, substancial o no, que es propose realitzar en la instal·lació, la transmissió de la seua titularitat o qualsevol incident o accident que puga afectar el medi ambient.
3. Prestar l'assistència i la col·laboració necessàries als qui realitzen les actuacions de vigilància, inspecció i control.
Seté. En tot el no especificat en aquesta resolució, cal ajustar-se a totes i cada una de les condicions estipulades per la normativa vigent en matèria de residus, abocaments, contaminació atmosfèrica, acústica, impacte ambiental i accidents greus, com també qualsevol altra que puga dictar l'administració en l'exercici de l'activitat en matèria de protecció ambiental.
Contra aquesta resolució, que no posa fi a la via administrativa, es pot presentar recurs d'alçada davant de la secretària autonòmica de Territori i Medi Ambient de la Conselleria de Territori i Habitatge en el termini d'un mes des del següent al de la recepció de la present notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
València, 29 de desembre de 2006.- El director general de Qualitat Ambiental: Jorge Lamparero Lázaro
ANNEX I
DESCRIPCIÓ DEL PROJECTE
L'activitat projectada per Embalajes Ecológicos Transpack, SA consisteix en la fabricació de cartonet sense tractaments o additius, per a usos diversos com a cos de les tapes d'agendes, llibres, carpetes, safates, tubs, cantoneres, etc.
Per a això, es projecta partir íntegrament de matèria primera recuperada catalogada com a residu no perillós, que pot procedir del residu generat en altres processos industrials de fabricació i manipulació de paper o cartó, o de plantes de classificació de residus o de la recollida selectiva de paper i cartó.
La capacitat de producció s'estima en unes 8.000 t/any de cartonet de 400 g/m². O d'una altra manera, es projecta un consum aproximat de 9.360 t/any de paper i cartó recuperats.
Bàsicament el procés de fabricació de cartonet es du a terme en dues etapes: preparació de la pasta i fabricació del cartonet, o d'una altra manera, desenllaç de les fibres que formaven el paper i el cartó recuperats i posterior enllaçat d'aquestes, aquesta vegada en forma de cartonet.
Així, la primera etapa comença amb la recepció de les bales de paper i cartó recuperats, per a posteriorment processar-les en una combinació de pulpers i trommels, per a generar una pasta a partir de les fibres de cel·lulosa que componien el paper i cartó. Una vegada que la pasta adquireix la consistència i homogeneïtat desitjades, se la fa travessar per una sèrie d'equips (ciclons, separadors, centrífugues), fins a obtindre dos corrents: un corrent depurat i una altre residual. El corrent depurat, format per una suspensió de fibres de cel·lulosa, s'emmagatzema en el depòsit de capçalera, des del qual s'enviarà a la màquina de cartonet. El corrent residual estarà format per materials indesitjables que hagen format part del paper i cartó recuperats, separats en forma de sediments i flotants.
En la segona etapa es fabrica el cartonet a partir de la simple deshidratació de la pasta de cel·lulosa. Per a això, inicialment la màquina de cartonet distribueix la pasta sobre la tela de formació del full, on pateix un primer assecatge per gravetat i aspiració, arribant al final de la tela amb una humitat del 80%. Posteriorment, s'alimenta el full fins a un sistema de premses, del qual ix amb una humitat del 48-60%, introduint-se després en una bateria de cilindres eixugadors calefactats, de la que el full de cartonet ix amb una humitat romanent de 6-7%. Finalment, aquest full passa a la bobinadora, quedant les bobines disposades per al seu posterior processament en la planta adjacent de TRANSPACK.
Les aigües residuals industrials procediran bàsicament de la deshidratació de la pasta de cel·lulosa durant el procés de fabricació de cartonet, i en menor grau de la deshidratació de fangs de depuració i dels impropis que estiguen mesclats amb el paper que s'ha de reciclar. Se sotmetran conjuntament a un tractament fisicoquímic en la planta de tractament d'aigües residuals (PTAR) de la indústria. Aquest tractament consistirà en un sistema de flotació per dissolució/injecció d'aire en l'aigua residual, amb addició de coagulant i floculant. Així s'aconsegueixen tres corrents, un d'aigua residual tractada que s'aboca al clavegueram municipal, un altre de fibres aptes per a la recirculació al procés de fabricació de cartonet i un últim de fangs de depuració, que -a falta de concretar la seua caracterització una vegada que la indústria es trobe en funcionament- es gestionaran a través de gestor autoritzat.
Els fangs de depuració es deshidrataran a través d'una centrífuga. L'aigua separada es conduirà per al seu tractament en la PTAR.
Els residus humits procedents del processament de les bales de paper de rebuig en el sistema desintegradora/bobina i del sistema de depuració rejectsorter (materials indesitjables que hagueren format part del paper i cartó recuperats), es canalitzen a una cinta-premsa. D'aquesta manera s'espera reduir el seu contingut d'aigua fins a un 25% en pes. Les aigües obtingudes es conduiran per al seu tractament en la PTAR de la indústria mentre que els residus s'emmagatzemaran fins a la recollida per gestor autoritzat.
Els residus perillosos s'emmagatzemaran a cobert en contenidors adequats, i els residus no perillosos s'emmagatzemaran en contenidors a la intempèrie.
ANNEX II
CONDICIONAT DE LA DECLARACIÓ
D'IMPACTE AMBIENTAL
1. Incorporació al Programa de vigilància ambiental de les auditories acústiques exigides pel Decret 266/2004, de 3 de desembre, del Consell, que desenvolupa la Llei 7/2002, de 3 de desembre, de la Generalitat Valenciana, de protecció contra la contaminació acústica.
2. S'han de complir totes les mesures protectores i correctores recollides en l'Estudi d'impacte ambiental, com també, del Programa de vigilància ambiental proposat en aquest.